b"\n_START_ARTICLE_\nLlibertat R\xc3\xb3denas Rodriguez\n_START_SECTION_\nBiografia\n_START_PARAGRAPH_\nLlibertat R\xc3\xb3denas fou coneguda per la seva activitat, era filla de pare republic\xc3\xa0 i anticlerical, i estudi\xc3\xa0 en una escola laica. Procedent de Xera, es trasllad\xc3\xa0 a Barcelona l\xe2\x80\x99any 1918. Entr\xc3\xa0 en contacte amb la CNT i dugu\xc3\xa9 a terme diverses campanyes propagand\xc3\xadstiques. L\xe2\x80\x99any 1920, despr\xc3\xa9s d\xe2\x80\x99uns m\xc3\xadtings, fou empresonada a Manresa durant tres mesos, i torn\xc3\xa0 a ser empresonada poc despr\xc3\xa9s a Guadalajara perqu\xc3\xa8 denunci\xc3\xa0 p\xc3\xbablicament els abusos del general Mart\xc3\xadnez Anido a Barcelona. R\xc3\xb3denas, que particip\xc3\xa0 en comit\xc3\xa8s d\xe2\x80\x99ajuda als presos, va criticar durament la llei de fugues, que s\xe2\x80\x99havia convertit en una forma d\xe2\x80\x99eliminar persones conflictives per al r\xc3\xa8gim. A partir de l\xe2\x80\x99any 1931 va fer una campanya molt activa a favor de les FAI.  L\xe2\x80\x99any 1932 es convert\xc3\xad en la companya sentimental del militant de la CNT Josep Viadiu, amb qui va tenir tres fills. Quan esclat\xc3\xa0 la guerra l\xe2\x80\x99any 1936 s\xe2\x80\x99enrol\xc3\xa0 a la columna Durruti i an\xc3\xa0 a combatre al front de Saragossa amb dos mil voluntaris de la CNT i la FAI. All\xc3\xa0 fou responsable de l\xe2\x80\x99evacuaci\xc3\xb3 de nens i nenes aragonesos. Per\xc3\xb2 despr\xc3\xa9s del conflictes interns dins el b\xc3\xa0ndol republic\xc3\xa0 es militaritz\xc3\xa0 l\xe2\x80\x99ex\xc3\xa8rcit, i una de les primeres mesures que es prengueren fou la d\xe2\x80\x99excloure les dones del front. Aix\xc3\xad, la imatge de la miliciana fou bandejada dels cartells propagand\xc3\xadstics i al seu lloc van apar\xc3\xa8ixer imatges de dones dedicades a tasques d\xe2\x80\x99assist\xc3\xa8ncia social, a la rereguarda. Aquest  rebuig motiv\xc3\xa0 la seva entrada al col\xc2\xb7lectiu pioner \xc2\xabAgrupaci\xc3\xb3n de mujeres libres\xc2\xbb, que combinava la lluita llibert\xc3\xa0ria amb la feminista. Ella creia que la renovaci\xc3\xb3 dels rols de g\xc3\xa8nere passava per l\xe2\x80\x99educaci\xc3\xb3 i particip\xc3\xa0 activament en les tasques d\xe2\x80\x99alfabetitzaci\xc3\xb3 i formaci\xc3\xb3 especialitzada del Casal de la Dona Treballadora, on assistien a classe entre 600 i 800 dones. Despr\xc3\xa9s de la guerra s\xe2\x80\x99exili\xc3\xa0 a M\xc3\xa8xic. Llibertat R\xc3\xb3denas, que havia enviat els seus tres fills a l'URSS durant la guerra, pogu\xc3\xa9 recuperar el fill petit des de M\xc3\xa8xic. Els altres dos moriren lluitant contra el nazisme a la batalla de Leningrad._NEWLINE_Destac\xc3\xa0 aviat per la seva orat\xc3\xb2ria propagand\xc3\xadstica durant els anys de la Primera Guerra Mundial. El 1918 s'establ\xc3\xad a Barcelona, ingress\xc3\xa0 en la CNT i particip\xc3\xa0 en el Congr\xc3\xa9s de Sants. El 1919 va fer campanyes arreu de Catalunya (amb Josep Viadiu i Vendrell i Felip Barjau i Riera) i al Pa\xc3\xads Valenci\xc3\xa0 (amb Eusebi Carb\xc3\xb3 i Carb\xc3\xb3) donant a con\xc3\xa8ixer la filosofia i l'organitzaci\xc3\xb3 dels Sindicats \xc3\x9anics. _NEWLINE_El 1920 va ser empresonada tres mesos despr\xc3\xa9s d'uns m\xc3\xadtings a Manresa. Un cop alliberada denunci\xc3\xa0 el terror que Severiano Mart\xc3\xadnez Anido estava imposant a Barcelona, en m\xc3\xadtings als ateneus obrers de Madrid (amb Joan Peir\xc3\xb3) i Guadalajara el 1922, on va ser altre cop empresonada. Quan fou alliberada, es va unir sentimentalment a Josep Viadiu i Vendrell i form\xc3\xa0 part del comit\xc3\xa8 a favor dels presos de la regional catalana. Durant la Segona Rep\xc3\xbablica Espanyola actu\xc3\xa0 activament a favor de la FAI. _NEWLINE_Quan esclat\xc3\xa0 la guerra civil espanyola el juliol de 1936 marx\xc3\xa0 amb la columna Durruti cap al Front d'Arag\xc3\xb3, i posteriorment form\xc3\xa0 part de l'Agrupaci\xc3\xb3n de Mujeres Libres. El 1939 s'exili\xc3\xa0 a Fran\xc3\xa7a, despr\xc3\xa9s a Santo Domingo i finalment s'establ\xc3\xad a M\xc3\xa8xic. Dos dels seus tres fills van morir lluitant contra els nazis al setge de Leningrad amb l'uniforme de l'Ex\xc3\xa8rcit Roig."